
om det europæiske semester for samordning af de økonomiske politikker: beskæftigelsesmæssige og sociale prioriteter – årsberetning 2026

(2025/2183(INI))
Europa-Parlamentet,
–	der henviser til artikel 3 i traktaten om Den Europæiske Union,
–	der henviser til artikel 9, 121, 148 og 149 i traktaten om Den Europæiske Unions funktionsmåde (TEUF),
–	der henviser til den europæiske søjle for sociale rettigheder, der blev proklameret og undertegnet af Rådet, Parlamentet og Kommissionen den 17. november 2017,
–	der henviser til Kommissionens meddelelse af XX. november 2026 om den årlige undersøgelse af bæredygtig vækst 2026,
–	der henviser til Kommissionens forslag af XXX 2026 til Rådets og Kommissionens fælles rapport om beskæftigelsen,
–	der henviser til Kommissionens henstilling af XXX 2026 med henblik på Rådets henstilling om den økonomiske politik i euroområdet,
–	der henviser til Kommissionens rapport af XXX 2026 med titlen "Rapport om varslingsmekanismen 2025",
–	der henviser til Kommissionens meddelelse af XX. november 2026 med titlen "Udkast til budgetplaner for 2025: Samlet vurdering",
–	der henviser til Mario Draghis rapport med titlen "Fremtiden for den europæiske konkurrenceevne", som blev offentliggjort i september 2024,
–	der henviser til Enrico Lettas rapport om det indre markeds fremtid med titlen "More than a Market", der blev offentliggjort i april 2024,
–	der henviser til Rapporten fra Gruppen på Højt Plan vedrørende Fremtiden for Social Beskyttelse og Velfærdsstaten i EU, der blev offentliggjort i januar 2023,
–	der henviser til forretningsordenens artikel 55,
–	der henviser til betænkning fra Udvalget om Beskæftigelse og Sociale Anliggender (A10-0000/2025),
A.	der henviser til, at arbejdsløsheden i EU i juni 2025 var på 5,9 %, mens ungdomsarbejdsløsheden fortsat er høj, nemlig 14,7 %; der henviser til, at højere beskæftigelsesniveauer ikke fuldt ud modsvares af jobkvalitet, lønstigninger og højere produktivitet;
B.	der henviser til, at det europæiske semester fortsat er et centralt instrument til koordinering af den økonomiske politik, finanspolitikken, beskæftigelsespolitikken og socialpolitikken i hele EU og dermed giver mulighed for at integrere social, miljømæssig og generationsmæssig retfærdighed mere systematisk i den makroøkonomiske styring;
C.	der henviser til, at 21 % af EU's befolkning var truet af fattigdom eller social udstødelse (AROPE) i 2024; der henviser til, at der ikke gøres tilstrækkelige fremskridt hen imod målet om at reducere antallet af børn i risiko for fattigdom eller social udstødelse med 5 millioner inden 2030;
D.	der henviser til, at klimaændringer og miljøødelæggelser har forværret ulighederne og påvirket de mest sårbare grupper; der henviser til, at omstillingen til klimaneutralitet forventes at skabe ca. 2,5 mio. yderligere arbejdspladser;
E.	der henviser til, at boligomkostningspres og høje energipriser pålægger husholdningerne betydelige byrder, men at boligpolitikken ofte har været underrepræsenteret i de landespecifikke henstillinger;
F.	der henviser til, at EU står over for en vedvarende mangel på arbejdstagere og færdigheder på grund af en række faktorer, herunder dårlig jobkvalitet;
G.	der henviser til, at data viser, at der er behov for en større indsats i de fleste medlemsstater for at nå målet om, at 60 % af alle voksne skal deltage i uddannelse senest i 2030; der henviser til, at den integrerede tilgang til politikkoordinering inden for det europæiske semester udgør rammen for at styre de nødvendige investeringer i udvikling af menneskelig kapital og uddannelses- og erhvervsuddannelsessystemer;
H.	der henviser til, at behovet for yderligere investeringer i social infrastruktur er blevet anslået til 192 mia. EUR om året, herunder i økonomisk overkommelige boliger, sundheds- og langtidspleje, uddannelse og livslang læring[footnoteRef:2]1; der henviser til, at der er behov for en yderligere indsats for at måle den sociale investeringskløft i EU samt det økonomiske afkast af sociale investeringer; [2: 1 Arbejdsdokument fra Kommissionens tjenestegrene af 27. maj 2020 med titlen "Identifying Europe's recovery needs" (SWD(2020)0098), der ledsager Kommissionens meddelelse med titlen "Et vigtigt øjeblik for Europa: Genopretning og forberedelser til den næste generation" (COM(2020)0456).] 

1.	understreger den konkurrencemæssige fordel ved at investere i EU's sociale model; opfordrer til, at anbefalingerne fra Gruppen på Højt Plan vedrørende Fremtiden for Social Beskyttelse og Velfærdsstaten samt anbefalingerne i Letta- og Draghi-rapporterne integreres i processen med det europæiske semester; glæder sig over integrationen af den europæiske søjle for sociale rettigheder i rammen for økonomisk styring og opfordrer medlemsstaterne til at udnytte muligheden for at forlænge tilpasningsperioden for investeringer i prioriteterne for den europæiske søjle for sociale rettigheder; opfordrer til, at den integrerede forvaltningsramme afspejles i EU-institutionernes interne processer, hvor deres økonomiske og sociale organer inddrages i lige stort omfang;
2.	mener, at Kommissionen og Rådet bør styrke deres bestræbelser på at gennemføre den europæiske søjle for sociale rettigheder; opfordrer til, at målene i handlingsplanen for den europæiske søjle for sociale rettigheder integreres i kernen af det europæiske semester ved at gøre dem til benchmarks i vurderingerne af det europæiske semester;
3.	glæder sig over Kommissionens ambition om at udrydde fattigdom senest i 2050 og dens hensigt om at foreslå en retsakt om kvalitetsjob; understreger behovet for sammenhæng mellem det europæiske semester, opfølgningen på handlingsplanen for den europæiske søjle for sociale rettigheder og disse kommende instrumenter med målbare mål og tilsvarende landespecifikke henstillinger;
4.	glæder sig over den permanente medtagelse af rammen for social konvergens i det europæiske semester; understreger dens betydning sammen med den sociale resultattavle for at kortlægge risici og spore fremskridt med hensyn til opadgående social konvergens;
5.	minder om, at sociale investeringer kan have en positiv indvirkning på økonomisk vækst, produktivitet og konkurrenceevne og dermed også støtte finanspolitisk holdbarhed og samtidig fremme opadgående social konvergens; opfordrer Kommissionen og Rådet til at behandle sociale investeringer som grundlæggende for bæredygtig vækst;
6.	understreger, at Kommissionens plan for økonomisk overkommelige boliger bør integreres bedre i det europæiske semester med et stærkere fokus på økonomisk overkommelige, bæredygtige og anstændige boliger i de landespecifikke henstillinger; minder underskriverne af Lissabonerklæringen om den europæiske platform for bekæmpelse af hjemløshed om målet om at udrydde hjemløshed senest i 2030;
7.	understreger, at investeringer i uddannelse, opkvalificering og omskoling er en strategisk social investering med langsigtede afkast for konkurrenceevne og samhørighed;
8.	understreger, at retfærdighed mellem generationerne skal blive et strukturelt element i det europæiske semester; opfordrer Kommissionen til som led i sin strategi for retfærdighed mellem generationerne at integrere indikatorer for unges trivsel, adgang til kvalitetsjob, økonomisk overkommelige boliger, uddannelse og færdigheder i vurderingsrammen for det europæiske semester og til systematisk at evaluere de langsigtede virkninger af finanspolitiske henstillinger og reformhenstillinger;
9.	anerkender, at medlemsstaterne har forpligtet sig til at investere 5 % af BNP årligt i centrale forsvarsbehov og dermed forbundne sikkerhedsudgifter senest i 2035, herunder gennem aktivering af den nationale undtagelsesklausul; understreger, at sådanne udgifter inden for rammerne af det europæiske semester skal planlægges på en koordineret måde;
10.	bemærker, at henstillingerne fra det europæiske semester i 2026 vil spille en afgørende rolle i udformningen af de nationale og regionale partnerskabsplaner; mener, at reformer og investeringer bør udvælges på grundlag af den effektivitet, hvormed de efterkommer de relevante landespecifikke henstillinger;
11.	støtter en mere demokratisk proces med det europæiske semester, hvor Parlamentet er stærkt involveret i fastsættelsen af prioriteter for den økonomiske politik og vedtagelsen af beslutninger om økonomisk styring; insisterer på systematisk inddragelse af arbejdsmarkedets parter, civilsamfundsorganisationer og regionale og lokale aktører i processen med det europæiske semester;
12.	pålægger sin formand at sende denne beslutning til Rådet og Kommissionen.

